ઘણા સમયથી હું રીડ ગુજરાતીની નિયમિત વાચક રહી છું. મારા જીવનમાં આ વાચનનું ઘણું મહત્વ રહ્યું છે, પરંતુ આવું સત્વશીલ સાહિત્ય લોકો સુધી પહોંચાડવા એક વ્યક્તિ કેટલો પરિશ્રમ કરતી હતી તે હવે જાણ્યું. રાતદિન મહેનત કરી લોકોને ગુજરાતી વાંચતા કરનાર મૃગેશ શાહ આજે પણ રીડ ગુજરાતીના દરરોજ પ્રસિદ્ધ થતા લેખમાં, એ લેખના વિચારમાં, વાચકોના પ્રતિભાવમાં, ધનંજય કાકાની હિંમતમાં અને જીજ્ઞેશભાઈની મહેનતમાં મને સતત જોવા મળે છે. આજ દિન સુધી સૌનો અપાર પ્રેમ તથા મદદ રીડ ગુજરાતીને મળતી રહી છે, આ સ્નેહ અને સહકારનું ઝરણું સદાય વહેતું રહે અને રીડ ગુજરાતી આપ સુધી ઉત્તમ વાચનની મીઠાશ લઈને આવતું રહે તેવી આજના મંગલદિવસે હું પ્રાર્થના કરી આપ સૌનો આભાર માની અહીં જ વિરમું છું. ફરીથી એકવાર આપ સૌને આવનારા આ નવા વર્ષના ખૂબ ખૂબ અભિનંદન.